  Майя Бывальцева Наталья Тетерина Люция Владимирова — «Можга» телерадиокомпаниысь журналист — «Удмурт Кенеш» огазеяськонлэн Можгаысь ёзэтэзлэсь премизэ басьтӥз. Данъетэз «Выль» элькун шулдыръяськон дыръя сётӥзы. Удмуртлыкез утён бордын ужам понна премиен котькуд ар одӥг адямиез пусъё. Журналистлэн верамезъя, телекомпанизы нырысетӥ аръёссэ ужаку, удмурт кылын интервью басьтон ласянь шуг-секытъёс кылдыло вал. Табере сыӵе сюлмаськонъёс ӧвӧл ни, адямиос асьсэос вазисько. Но Люция Владимировалэн сюлмыз висе, карысь школаосын удмурт кылэз дышетон рос-прос уг мыны шуыса. Сюлмы висе удмурт кылэз рос-прос уг дышето шуыса. Городын али одӥг школаын гинэ, нырысетӥ школаын гинэ, вань рос-прос удмурт класс. Рос-прос уг тодӥськы, но быдэс школа уг дышеты ни. Дышето факультатив амалъя, кружок амалъя. Нылпи садъёсын туж умой но ӟеч та уж пуктэмын. Котькудаз сямен вань удмурт кружокъёс Люция Владимирова, «Удмурт Кенеш» огазеяськонлэн Можгаысь ёзэтэзлэн премиезлэн лауреатэзСолэн кылъёсызъя, нылпи садысь визьнодасьёс туж ӵем верало, соос дорысь потэм удмурт пиналъёсты школаын удмурт классэ уг сёто шуыса. Одӥг ласянь, дышетсконниос сыӵе классъёсты кылдытыны уг сюлмасько. Мукет ласянь, асьсэос анай-атайёс мылкыдзэс уг верало, шуэ Люция Владимирова. Журналист сямен пумиськылонъёсыз дыръя валэктон уж но пумен нуоно луэ. Тани мон ачим но туж трос вераськисько удмурт калыкен, соослэн потэ, мед дышетозы кадь удмурт кылэз нылпиоссы. Но школаосын уг усьто удмурт классъёс, асьсэос но (анай-атайёс - ред.) уг гожто куронъёс. <…> Асьмелэн, шуомы, политика тазьы пуктэмын ук: анай-атайёс кулэ курон гожтыны школаосы, мед дышетозы соослэсь нылпиоссэс анай кылзылы шуыса. Тае удмурт калык, оло, уг тодыгес, оло, уг валагес, оло, дышетон юртъёсын мукет кыӵе ке но, мар ке но соослы верало Люция Владимирова, «Удмурт Кенеш» огазеяськонлэн Можгаысь ёзэтэзлэн премиезлэн лауреатэзОзьы ик со телекомпаниын ньылетӥ арзэ ни пӧртэм выжы калыкъёслы сӥзем передачаос дася. Отын но бадӟым инты висъя анай кылэз дышетон ужпумъёслы. «Марлы тани мукет выжы калыкъёс, тани узбекъёс сярысь лэсьтӥ ини, чиганъёс, армянъёс, шуом, марлы соос нылпиоссэс нырысь ик асьсэ кылзылы, анай кылзылы, дышето, собере гинэ соос ӟуч кыллы дышето. Нош асьмеос, удмуртъёс, асьме шаерын, музъем выламы улыса, ум дышетӥське нылпиосмес анай кылмылы», — сюлэм висёнзэ усьтэ Люция Владимирова. Нялтас вераса, журналистлэсь «По соседству» ӵектоссэ пӧртэм ёзъёсын пусйизы ни. Вожвылъяськон пыр потыса, со Удмуртиысь йӧскалык политикая министерстволэсь грантсэ утӥз. Собере «Многоликая Россия» конкурсын премиен пусйизы. Нош таяз арын Россиысь йӧскалык кусыпъёсъя устоосыз ӵектосъёс пӧлы пыриз. Тодэ вайытом, огъяросси вожвылъяськонын озьы ик пусйизы «Билингва» проектэз.  Тегъёс: Мерлык Лулчеберет Можга Удмуртия УдмуртКенеш удмуртлык  